Národná rada Slovenskej republiky

VIII. volebné  obdobie

 Číslo: CRD-785/2020

55a
S p o l o č n á   s p r á v a

výborov Národnej rady Slovenskej republiky o výsledku prerokovania vládneho návrhu zákona o niektorých opatreniach v pôsobnosti Ministerstva dopravy a výstavby Slovenskej republiky v súvislosti s ochorením COVID-19 (tlač 55) v druhom čítaní

	
	Výbor Národnej rady Slovenskej republiky pre hospodárske záležitosti ako gestorský výbor k vládnemu návrhu zákona o niektorých opatreniach v pôsobnosti Ministerstva dopravy a výstavby Slovenskej republiky v súvislosti s ochorením COVID-19 (tlač 55) (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

I.

Národná rada Slovenskej republiky uznesením č. 79 z 20. apríla 2020 pridelila predmetný návrh zákona na prerokovanie týmto výborom:

	Ústavnoprávnemu výboru Národnej rady Slovenskej republiky  
	Výboru Národnej rady Slovenskej republiky pre hospodárske záležitosti a
	Výboru Národnej rady Slovenskej republiky pre verejnú správu a regionálny rozvoj.

Výbory prerokovali návrh zákona v lehote určenej uznesením Národnej rady Slovenskej republiky.

II.

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona (§ 75 ods. 2 rokovacieho poriadku).

III.

Návrh zákona odporúčali Národnej rade Slovenskej republiky schváliť:

•	Ústavnoprávny výbor Národnej rady Slovenskej republiky uznesením č. 22 z 21. apríla 2020
•	Výbor Národnej rady Slovenskej republiky pre hospodárske záležitosti uznesením č. 13 z 21. apríla 2020
•	Výbor Národnej rady Slovenskej republiky pre verejnú správu a regionálny rozvoj uznesením č. 8 z 21. apríla 2020

IV.

Z uznesení výborov Národnej rady Slovenskej republiky uvedených pod bodom III tejto správy vyplývajú nasledovné pozmeňujúce a doplňujúce návrhy:

1.	V názve zákona sa slová „o niektorých opatreniach“ nahrádzajú slovami „ktorým sa dopĺňajú niektoré zákony“.

Vzhľadom na obsah predloženého návrhu zákona, ktorého obsahom sú len novely zákonov, je potrebné upraviť názov zákona.

Výbor NR SR pre hospodárske záležitosti

Gestorský výbor odporúča schváliť

2.	V Čl. II. § 57g odsek 5 znie:
„(5) Ministerstvo môže v odôvodnenom prípade počas krízovej situácie na základe žiadosti osoby, pre ktorú sa majú vykonávať činnosti bezpečnostnej ochrany odložiť splnenie podmienky preukázať teoretické znalosti a praktické schopnosti na výkon činnosti člena personálu bezpečnostnej ochrany skúškou odbornej spôsobilosti podľa § 34a ods. 7, ak túto skúšku nie je možné vykonať počas krízovej situácie. Súčasťou žiadosti a podkladom pre rozhodnutie o odklade je aj písomné vyhlásenie osoby poskytujúcej odbornú prípravu, že osoba, ktorá absolvovala odbornú prípravu je odborne spôsobilá na vykonávanie príslušných činností v oblasti bezpečnostnej ochrany. Skúšku odbornej spôsobilosti je potrebné vykonať do uplynutia dvoch mesiacov od odvolania krízovej situácie. Na rozhodnutie o odklade sa nevzťahuje správny poriadok.“.

Doplnenie osoby, ktorá môže žiadosť podať a zosúladenie terminológie s terminológiou používanou v celom zákone. 

Výbor NR SR pre hospodárske záležitosti

Gestorský výbor odporúča schváliť

3.	V Čl. III. § 43f ods. 4 sa slová „v čase odo dňa účinnosti tohto zákona až do odvolania“ nahrádzajú slovom „počas“.

Zosúladenie terminológie.

Výbor NR SR pre hospodárske záležitosti

Gestorský výbor odporúča schváliť

4.	V Čl. XII. § 23g ods. 4 prvá veta znie:
„So žiadateľom, ktorému fond poskytol úver ktorého splatnosť neuplynula pred vyhlásením mimoriadnej situácie, núdzového stavu alebo výnimočného stavu v súvislosti s ochorením COVID-19 a tento žiadateľ požiadal v roku 2020 o odklad splátok je možné dohodnúť predĺženie lehoty splatnosti úveru najviac o 12 mesiacov.“. 

Zosúladenie terminológie a spresnenie doby predĺženia Splatnosti úveru.  

Výbor NR SR pre hospodárske záležitosti

Gestorský výbor odporúča schváliť

5.	V Čl. XIV. § 170b ods. 2 písmeno  d) znie:
„d) od 1. júla 2020 do odvolania krízovej situácie, sa predlžuje až do uplynutia štyroch mesiacov od odvolania krízovej situácie.“.

                        		Zosúladenie terminológie.

Výbor NR SR pre hospodárske záležitosti

Gestorský výbor odporúča schváliť
6.	V Čl. XIV. § 170b ods. 4 až 9 sa slová „v období od vyhlásenia krízovej situácie do jedného mesiaca od odvolania“ nahrádzajú slovom „počas“ a v § 170b ods. 10 sa slová „V období od vyhlásenia krízovej situácie do jedného mesiaca od odvolania“ nahrádzajú slovom „Počas“.

                       		Zosúladenie terminológie.

Výbor NR SR pre hospodárske záležitosti

Gestorský výbor odporúča schváliť

Gestorský výbor odporúča hlasovať o bodoch 1 až 6 spoločne s odporúčaním s c h v á l i ť.

V.

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona 

odporúča Národnej rade Slovenskej republiky

vládny návrh zákona o niektorých opatreniach v pôsobnosti Ministerstva dopravy a výstavby Slovenskej republiky v súvislosti s ochorením COVID-19 (tlač 55)

s c h v á l i ť  v znení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť.

     Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 18 z 22. apríla 2020.
 
Týmto uznesením výbor zároveň poveril spoločného spravodajcu Ľuboša Krajčíra predložiť návrhy podľa §  81 ods. 2, § 83 ods. 4, § 84 ods. 2 a § 86 rokovacieho poriadku Národnej rady Slovenskej republiky.

Bratislava 22. apríla 2020

Peter K r e m s k ý, v.r.  
predseda Výboru NR SR 
pre hospodárske záležitosti